AUTOBUS predsjedničke kandidatkinje Kolinde Grabar-Kitarović jučer je kasno poslijepodne sudjelovao u manjoj prometnoj nesreći u Malom Bukovcu u Krapinsko-zagorskoj županiji, javlja RTL.

U 18.50 sati vozač autobusa, u kojemu se nalazila predsjednica, zakačio je vozilo koje se nalazilo na cesti i nakon toga nastavilo put Lobora gdje je predsjednica imala predizborni skup.

U autu je bilo dijete, ozlijeđeno je

Oštećena vozačica Silvija Soldo kazala je u razgovoru za RTL da se nesreća dogodila na "nezgodnoj i dosta uskoj cesti".

"Na cesti nije bilo nikakvog ulegnuća da bih mogla malo više desno stati. Sin i ja smo bili u autu i primijetili smo da povorka ide prema nama. Ispred nas je bio još jedan auto koji je imao sreću da je mogao skrenuti malo desno u ulegnuće gdje je obiteljska kuća", ispričala je.

"Stala sam iza tog automobila, pomaknula sam se najviše udesno koliko sam mogla da ne sletim u grabu. Povorka je prolazila mimo nas, čini mi se da su bila dva automobila ispred autobusa. Oni su prošli, a autobus nas je okrznuo. Slupan mi je cijeli lijevi dio automobila, retrovizor je otkinut, a najviše su stradala stražnja vrata gdje mi je dijete sjedilo. On je malo udario koljenom. Malo ga boli pa mora na pregled kod kirurga", kazala je.

"Najviše me začudilo da nitko od te silne povorke nije stao jer je to baš bio udarac. Nitko se nije okrenuo da vidi što se dogodilo. To mi je nevjerojatno", kazala je Soldo i dodala kako je ni kasnije nitko nije kontaktirao iz Ureda predsjednice.

Policija napravila očevid

Žena je nazvala policiju koja je napravila očevid.

Tekst se nastavlja ispod oglasa

"To je trajalo oko dva sata dok se napravio očevid. Drugi dio policajaca je išao u Lobor gdje je bio autobus", ispričala je žena za RTL.

Dodala je kako ona nije mogla biti kriva za nezgodu jer je njezin automobil bio "skroz desno" na cesti.

"Pitam se: da je netko stradao, kako bi nam se moglo pomoći", kazala je te dodala kako je sreća da nitko nije teže ozlijeđen. "Gorak okus mi je zbog ignoriranja. Smatram da je to bilo jako nelijepo", kazala je i dodala da je poslala dopis Uredu predsjednice. "Uputila sam dopis u kojem sam se zapitala kakvu poruku šaljemo time djeci? Da budu nehajni i nemirni. Da sam zgazila psa, stala bi i pomogla", zaključila je.

Imaju objašnjenje zašto se autobus nije zaustavio

U policiji su za RTL potvrdili da se nezgoda dogodila. Objasnili su da se štićena kolona nikad ne zaustavlja ako je riječ o manjoj prometnoj nesreći, već stane na prvoj mogućoj lokaciji kako bi se napravio očevid.

Tako je, kažu u policiji, bilo i sinoć. Policijska ophodnja je na mjestu događaja zajedno s oštećenom čekala ekipu za očevid koji je prvo obavljen na toj lokaciji, a potom u Loboru gdje se nalazio autobus kojim se koristi Predsjednica u izbornoj kampanji.

Iz Stožera predsjednice poručuju da će njezin izaslanik posjetiti sutra oštećenu vozačicu Silviju Soldo.​